FI Euroopan unionin virallinen lehti CE 84/62

(2004/C 84 E/0068)

KIRJALLINEN KYSYMYS E-3448/03

esittäjä(t): Mihail Papayannakis (GUE/NGL) komissiolle

(20. marraskuuta 2003)

Aihe: Työt louhoksissa suojeltavalla alueella

Länsi-Peloponnesoksen (Akhaian ja Ilian läänit) Strofilia—Kotihin elinympäristöä suojellaan Ramsarin yleissopimuksella ja direktiivillä 79/409/ETY (1), ja se kuuluu Natura 2000 -verkostoon (numero 128, koodi GR2320001). Alueen koillisosan Mavra Vounan alueen (josta elinympäristö saa vettä ja jossa elää vähintään 100 lintulajia, joista 27 suojellaan yhteisön direktiiveillä) kivilouhokset ovat olleet toiminnassa vuodesta 1964 lähtien, ja viime vuosien aikana niiden toiminta on laajentunut. Siitä on aiheutunut haittoja Mavra Vounan alueelle ja Kalogrian laguunille. Lisäksi työt ovat aiheuttaneet suuria ongelmia lähistöllä sijaitsevan Araksosin asukkaille (sillä sen läpi ajaa päivittäin satoja kuorma-autoja neljältä aamusta lähtien; kuorma-autot aiheuttavat pölypilviä, sillä niitä ei ole katettu, valtavaa melua, ja ne tuhoavat rakennusten perustuksia). Kaikki edellä mainitut seikat loukkaavat sekä yhteisön säännöstöä että monia kansallisia säännöksiä.

Onko komissio tietoinen näistä edellä mainituista seikoista, joista ovat valittaneet asukkaat, ympäristöalan kansalaisjärjestöt ja aluehallinnon elimet? Aikooko komissio tarkastaa, missä määrin edellä mainittuja direktiivejä noudatetaan, onko louhoksilla ympäristöoloihin soveltuvat luvat, ja noudatetaanko niitä? Mihin toimiin ryhdytään, jotta varmistetaan se, että vuoteen 2005 ulottuvalla ajanjaksolla noudatetaan säännöksiä? Louhokset pitäisi sulkea lopullisesti sen jälkeen.

Margot Wallströmin komission puolesta antama vastaus

(20. tammikuuta 2004)

Kreikka on luokitellut Strofilia-Kotihin biotooppi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (2) mukaisesti erityisten suojelutoimien alueeksi (koodit GR2320001 ja GR2330009), ja sitä on ehdotettu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (3) mukaisesti yhteisön tärkeänä pitämäksi alueeksi (koodit GR2320001 ja GR2330006).

Direktiivin 92/43/ETY 7 artiklan ja 6 artiklan 2 kohdan mukaisesti Kreikan viranomaisten on varmistettava, että alueella harjoitettava toiminta ei heikennä luontotyyppien elinympäristöjä eikä häiritse olennaisesti alueella olevia lajeja. Lisäksi direktiivin 79/409/ETY 4 artiklan 1 ja 2 kohdassa säädetään, että jäsenvaltioiden on annettava erityisten suojelutoimien alueille suojelun kannalta asianmukainen oikeudellinen asema.

Komissio ryhtyi Papayannakisin esittämässä kysymyksessä E-3204/01 (4) esitettyjen seikkojen perusteella tutkimaan oma-aloitteisesti, sovelletaanko alueella suojelujärjestelmää. Tutkinnassa kävi ilmi, että Kreikka ei ollut ryhtynyt tarvittaviin toimiin sellaisen yhtenäisen, erityisen ja kattavan suojelujärjestelmän perustamiseksi ja täytäntöön panemiseksi, jolla varmistetaan alueen kestävä käyttö sekä tehokas säilyttäminen ja suojelu direktiivien 79/409/ETY ja 92/43/ETY suojelutavoitteiden mukaisesti. Kun otetaan huomioon, että Kreikka ei ollut noudattanut direktiivin 79/409/ETY 4 artiklan 1 ja 2 kohdan sekä direktiivin 92/43/ETY 7 artiklan ja 6 artiklan 2 kohdan mukaisia velvoitteitaan, komissio käynnisti Kreikan osalta EY:n perustamissopimuksen 226 artiklassa säädetyn rikkomismenettelyn lokakuussa 2003.

Asiantilan vuoksi Kreikan viranomaisten on otettava alueella käyttöön asianmukainen suojelu- ja hoitojärjestelmä. Järjestelmässä on vahvistettava ne direktiivin 79/409/ETY ja 92/43/ETY suojelutavoitteiden mukaiset ehdot, jotka alueella nykyisin tai tulevaisuudessa harjoitettavan toiminnan on täytettävä. Kreikan lainsäädännön mukaan tällaisen järjestelmän käyttöönotto edellyttää, että hyväksytään erityinen ympäristötutkimus (käyttösuunnitelma), että hyväksytään ministeriön yhteinen päätös, jossa määritellään hyväksytyt ympäristönsuojelutoimet, ja että pannaan tämä päätös täytäntöön perustamalla asiaa käsittelevä hallintoelin.

Kun Kreikan viranomaiset ovat toimittaneet komissiolle huomautuksensa, komissio tutkii, ovatko toimet edellä mainittujen yhteisön säännösten mukaisia, ja ryhtyy tarvittaessa toimiin taatakseen, että yhteisön ympäristölainsäädäntöä noudatetaan.

(1) EYVL L 103, 25.4.1979, s. 1.

(2) EYVL L 103, 25.4.1979.

(3) EYVL L 206, 22.7.1992.

(4) EYVL C 160 E, 4.7.2002.